**Konkurs za sufinansiranje projekata kulturne saradnje sa Trećim zemljama**

Otvoren je godišnji konkurs za sufinansiranje projekata kulturne saradnje sa Trećim zemljama u okviru programa Evropske unije *Kultura 2007 – 2013*. Cilj ovog konkursa je unaprjeđenje zajedničkog evropskog prostora putem promocije evropskog građanstva i kulturne saradnje između evropskih i Trećih zemalja. Izabrana Treća zemlja za 2011. godinu je **Meksiko**.

Prihvatljivi projekti moraju ispunjavati sljedeće uslovi:

* trajanje projekta neće premašiti period od 24 mjeseci;
* projekat uključuje najmanje tri kulturne organizacije iz najmanje tri zemlje članice Programa;
* projekat uključuje kulturnu saradnju sa najmanje jednom kulturnom organizacijom iz odabrane Treće zemlje i/ili podrazumijeva 50 % kulturnih aktivnosti koje se odvijaju u Trećoj zemlji;
* projekat mora biti zasnovan na ugovoru o saradnji koji zaključuju koordinator (nosilac projekta), koorganizatori i partneri iz Treće zemlje.

Sufinansiranje se može ostvariti u iznosu od 50.000 € do 200.000 € po projektu, tj. najviše 50 % od ukupnih dozvoljenih troškova.

Kriterijumi za selekciju projekata su:

* u kojoj mjeri projekat generiše evropsku dodatu vrijednost;
* relevantnost aktivnosti za krajnje ciljeve programa Kultura;
* kvalitet predloženih aktivnosti;
* kvalitet partnerstva nosioca projekta i koorganizatora;
* u kojoj mjeri aktivnosti ostvaruju ciljeve programa Kultura;
* u kojoj mjeri će rezultati predloženih aktivnosti biti prezentovani javnosti;
* dugotrajnost učinka predloženih aktivnosti;
* dimenzija međunarodne saradnje.

Krajnji programski ciljevi se odnose na promovisanje transnacionalne mobilnosti ljudi koji rade u kulturnom sektoru, podršku transnacionalnoj cirkulaciji kulturnih i umjetničkih radova i proizvoda, i promovisanje međukulturnog dijaloga .

Pravo učešća imaju pravna lica, tj. javne ili privatne organizacije koje su registrovane za obavljanje djelatnosti kulture sa sjedištem u jednoj od zemalja članica programa Kultura 2007 - 2013. Zemlje članice su zemlje članice Evropske unije, zemlje Evropske ekonomske oblasti (Island, Lihtenštajn i Norveška), zemlje kandidati za članstvo u Evropskoj uniji (Crna Gora, Hrvatska, Turska i Makedonija), Srbija i Bosna i Hercegovina.

Program obuhvata sve djelatnosti kulture izuzev audivizuelne oblasti.

Rok za podnošenje aplikacija je **3. maj 2011. godine**, pri čemu se formular kao i ostala aplikaciona dokumenta popunjavaju na jednom od zvaničnih jezika Evropske unije (preporučuje se engleski jezik).

Prijava se šalje elektronskim putem i slanjem hard kopije na sljedeću adresu:

Education, Audiovisual & Culture Executive Agency   
Culture Programme (2007–2013)   
Strand 1.3.5 Third countries projects   
Avenue du Bourget 1   
(BOUR 04/13)   
B – 1140 Brussels Belgium

**Aplikacioni paket sa dokumentima koje trebate dostaviti kao prijavu na konkurs možete naći na internet strani:**

<http://eacea.ec.europa.eu/culture/funding/2011/call_strand_135_2011_en.php>

Za sve dodatne informacije možete se obratiti kontakt osobi u Ministarstvu kulture, Aleksandri Bošković (e-mail: [aleksandra.boskovic@gov.me](mailto:aleksandra.boskovic@gov.me); tel.br: 041 232 583).